Eva Longoria

Eva Jacqueline Longoria Bastón (* 15. marec 1975, Corpus Christi, Texas, USA) je americká herečka, producentka, režisérka a podnikateľka. Známa je predovšetkým vďaka postave Gabrielle Solisovej v televíznom seriáli Zúfalé manželky (2004–2012). 

 Detstvo a mladosť 

Longoria sa narodila v meste Corpus Christi v Texase. Jej rodičia pochádzajú z Mexika. Je najmladšou zo štyroch sestier.

Detstvo prežila na ranči, kde vyrastala obklopená zvieratami. Navštevovala základnú školu Marvin P. Baker a neskôr strednú školu Roy Miller vo svojom rodnom meste. Vzdelanie si rozšírila na Texas A&M University–Kingsville v susednom meste Kingsville, kde získala bakalársky titul z odboru kineziológia. Počas štúdia sa jej podarilo v roku 1998 získať titul „Miss Corpus Christi“. Po ukončení univerzity sa rozhodla skúsiť šťastie v súťažiach krásy a tak sa postupne dostala k svetu herectva.

 Kariéra 

V roku 2000 sa objavila v epizódnej úlohe televízneho seriálu Beverly Hills, 90210, kde sa predstavila ako letuška. Neskôr dostala menšiu príležitosť v populárnej telenovele General Hospital, ktorá jej otvorila cestu do známejšej dennej „soap opery“ The Young and the Restless. V nej v rokoch 2001 až 2003 stvárnila výstrednú Isabelu Braña Williams. 

Zlom v jej kariére prišiel v roku 2004, keď získala rolu krásnej a vypočítavej Gabrielle Solis v seriáli Zúfalé manželky. Tento projekt sa stal obrovským hitom a priniesol jej svetovú popularitu. Za výkon bola dokonca v roku 2006 nominovaná na Zlatý glóbus v kategórii najlepšia herečka v komediálnom alebo muzikálovom seriáli. Seriál sa vysielal až do roku 2012 a mal osem úspešných sérii.

V roku 2004 bola tiež obsadená po boku Anne Heche v televíznom filme Mŕtvy prehovorí. V roku 2006 si zahrala v kriminálnom trileri Strážca po boku Kiefera Sutherlanda a Michaela Douglasa. Jej jedinou hlavnou úlohou vo väčšej produkcii bola romantická komédia Tá mrcha nedá pokoj! z roku 2008, ktorá však komerčne prepadla a získala negatívne recenzie. 
vľavo|náhľad|Longoria v roku 2006 na Festivale de Cannes.|292x292bod
V roku 2010 bola moderátorkou prestížneho odovzdávania cien MTV Europe Music Awards. V roku 2012 si zahrala vo filme Cristiada - Na väčšiu česť a slávu. V rokoch 2014 až 2015 hosťovala v televíznom seriáli Profíci z Brooklynu. Po boku hercov ako Anna Faris, Swoosie Kurtz a Eugenio Derbez si zahrala v komédii Manžel na skúšku, z roku 2018. O rok neskôr, si zahrala vedľajšiu úlohu v dobrodružnom filme Dora a stratené mesto v hlavnej úlohe s Isabelou Merced. 

V roku 2024 stvárnila hlavnú úlohu v minisérii Land of Women. V rovnakom roku si zahrala po boku hercov ako Michelle Pfeiffer, Chloë Grace Moretz, Felicity Jones, Jason Schwartzman a Maude Apatow vo filme Oh. What. Fun., ktorý má premiéru v roku 2025. 

 Podnikanie 
V roku 2008 otvorila v Los Angeles reštauráciu s názvom Beso („bozk“), ku ktorej o rok neskôr pribudla aj sesterská prevádzka v Las Vegas. O gastronómiu mala veľký záujem a v roku 2011 vydala kuchársku knihu Eva’s Kitchen, v ktorej sa podelila o obľúbené recepty a prístup k vareniu pre rodinu a priateľov.

Postupne rozšírila svoje aktivity aj do módy. V roku 2019 predstavila kolekciu obuvi pod značkou Eva Longoria Collection, pričom neskôr pribudli aj ďalšie módne kúsky a vône. Dnes spolupracuje s viacerými známymi značkami a stala sa uznávanou tvárou v oblasti fashion a beauty priemyslu.

 Charita a spoločenské aktivity 
Popri práci v šoubiznise sa Longoria venuje aj dobročinnosti. V roku 2006 založila nadáciu Eva’s Heroes, ktorá podporuje deti so zdravotnými problémami. Dlhodobo spolupracuje aj s iniciatívou PADRES Contra El Cáncer, ktorá pomáha rodinám detských pacientov.

Podporuje viacero humanitárnych projektov doma aj v zahraničí – napríklad mexický Telethon, vďaka ktorému sa vyzbierali prostriedky pre rehabilitačné centrá. V roku 2010 bola za svoje aktivity ocenená cenou NOBLE Prize. Okrem toho prispela k činnosti organizácií ako National Stroke Association, St. Jude Children’s Research Hospital či Národné centrum pre nezvestné a zneužívané deti.

Zaujala sa aj o problémy migrantov – ako producentka sa podieľala na dokumente The Harvest, ktorý zachytáva neľahký život detí pracujúcich na amerických farmách.

Aby mohla svoje skúsenosti lepšie prepojiť s pomocou komunite, rozhodla sa pokračovať v štúdiu. V roku 2009 nastúpila na magisterský program na California State University v Northridge, kde sa venovala chicano kultúre a politológii. Sama tvrdí, že jej to pomáha lepšie pochopiť vlastné korene a efektívnejšie sa venovať charitatívnej práci.

 Súkromný život 

V rokoch 2002 – 2004 bola Longoria vydatá za herca Tylera Christophera. O tri roky neskôr sa vydala za basketbalistu Tonyho Parkera zo San Antonia Spurs. Svadbu mali v roku 2007 v Paríži, no manželstvo sa skončilo rozvodom v roku 2011.

Druhé manželstvo uzavrela v roku 2016 s mexickým podnikateľom José Antoniom Bastónom, riaditeľom mediálnej spoločnosti Televisa. V roku 2018 sa im narodil syn Santiago Enrique.

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Dabingové herečky USA
Kategória:Osobnosti USA mexického pôvodu
Kategória:Osobnosti z Corpusu Christi (Texas)